Zanga-zanga a Afrika Ta Kudu - BBC Hausa
Zanga-zanga a Afrika Ta Kudu
22 Yuni 2016
http://www.bbc.com/hausa/multimedia/2016/06/160622_picgallery_southafrica_protest
Tarzomar da aka yi a Pretoria babban birnin Afrika ta Kudu sakamakon zaben da aka yi wa wani domin tsayawa takarar magajin birnin a karkashin jam'iyyar ANC mai mulkin kasar.
Hotunan tarzomar da aka yi a kusa da Pretoria babban birnin Afrika Ta Kudu, sakamakon zaben da aka yi wa wani domin tsayawa takarar magajin birnin a karkashin jam'iyyar ANC mai mulkin kasar.
An kasance cikin zulumi a birnin Pretoria bayan tarzomar da aka yi, inda mazauna garuruwan da ke kusa da birnin suka dinga kona ababen hawa da kuma sata.
An fara zanga-zangar ne saboda fusin da mutane suka yi da jam'iyya mai mulki ta ANC, kan zaben magajin garin Tshwane, yankin da ya hada har da Pretoria.
A karshen mako ne aka tsayar da tsohon minista a gwamnatin kasar Thoko Didiza, wanda ya fito daga KwaZulu-Natal, dan takarar magajin gari a zaben da za a gudanar a watan Agusta.
Wasu mambobin jam'iyyar ANC a birnin suna ganin cewa an mayar da magajin gari mai ci a yanzu Kgosientsho Ramokgopa, saniyar ware a zaben fidda gwani.
Kazalika an yi ta sace-sace a kantuna a garuruwan yayin da ake zanga-zangar a ranar Talata.
Mutane sun kwashi kayayyaki har da irin su firij.
An kona kusan motocin bas 20. Jaridun Zimbabwe sun ce rikicin ya rutsa da 'yan Zimbabwe fiye da 20 a kan hanyarsu ta zuwa birnin Johannesburg a ranar Talatar, inda aka tsayar da motarsu aka kuma yi musu sata.
Wasu bata gari sun fasa wannan kantin kayan kwalam din da daddare. Kantunan 'yan kasashen waje ma ba su tsira ba a irin wannan yanayin - kuma wasu 'yan kasashen waje masu kantuna sun shaidawa kafar yada labarai ta EyeWitness News cewa suna cike da tsoron abin da ka je ya zo.
Zuwa wayewar garin Laraba kuwa tuni bata gari sun balle kantuna da yawa sun yi sata. Mataimakin shugaban kasa Cyril Ramaphosa, ya yi Allah-wadai da rikicin.
Kafar yada labarai ta EyeWitness news ta ruwaito cewa, 'yan sanda ne suka dinga raka masu kantuna 'yan kasashen waje domin su tsallake su bar yankin da ake rikicin a ranar Laraba, suna masu cewa basa cikin kwanciyar hankali.